cyanic-selkie/wikianc huggingface dataset:
जीसैट
जीसैट उपग्रह, भारत की स्वदेशी रूप से विकसित संचार उपग्रहों की तकनीक है जो डिजिटल ऑडियो, डेटा और वीडियो के प्रसारण के लिए प्रयोग की जाती है। नवंबर 2015 तक, 13 जीसैट उपग्रहों को इसरो द्वारा प्रक्षेपित किया जा चुका है।
इतिहास
जीसैट श्रृंखला भू-समकालिक उपग्रहों की एक प्रणाली है जिसका उद्देश्य भारत को प्रसारण सेवाओं में आत्मनिर्भर बनाना है। 10 जीसैट उपग्रहों की सूची में 168 ट्रांसपोंडरों (जिनमें से 95 ट्रांसपोंडर प्रसारकों के लिए सेवाएं प्रदान करने के लिए पट्टे(लीज़) पर दिए जाते हैं)में से सी जो सी और केयू-बैंड में विस्तृत है, दूरसंचार, टेलीविजन प्रसारण, मौसम पूर्वानुमान, आपदा चेतावनी और खोज व बचाव कार्य की सेवाएं प्रदान करता है।
प्रक्षेपण इतिहास
यह जीसैट उपग्रहों की एक सूची है(प्रक्षेपित और योजनारत)।
भारत के जेलों की सूची
सन २०१५ के सर्वेक्षण के अनुसार भारत मे जेलों की संख्या १४०१ है जिन की क्षमता ३,६६,७८१ हैं।
सारा ब्राइस
सारा जेनिफर ब्राइस (जन्म 8 जनवरी 2000) एक स्कॉटिश क्रिकेटर हैं जो स्कॉटलैंड की महिला क्रिकेट टीम के लिए खेलती हैं। उनकी बहन कैथरीन भी स्कॉटलैंड के लिए अंतरराष्ट्रीय क्रिकेट खेल चुकी हैं। 2020 में केंट के लिए साइन करने से पहले, 2019 में, उन्होंने नॉटिंघमशायर के लिए इंग्लैंड में घरेलू क्रिकेट खेला। वह द हंड्रेड में क्षेत्रीय टीम लाइटनिंग और ओवल इनविंसिबल्स के लिए भी खेलती है।
कोट्टायम पुष्पनाथ
पुष्पनाथन पिल्लई, कोट्टायम पुष्पनाथ नाम से चर्चित (मलयालम: കോട്ടയം പുഷ്പനാഥ്), मलयालम भाषा के उपन्यासकार थे। उन्होंने मलयालम साहित्य में जासूसी एवं डरावने कहानियों के क्षेत्र में विशेष योगदान दिया है और 100 से अधिक जासूसी और डरावने उपन्यास लिखे हैं। उनके अनेक उपन्यासों का तमिल, तेलगु और कन्नड़ भाषा में अनुवाद भी हुआ है। उनके कुछ उपन्यासों पर मलयालम फिल्में भी बनी हैं। उन्हें मुख्य रूप से इसलिए भी जाना जाता है क्योंकि उन्होंने ब्रैम स्टोकर के 'ड्रैकुला' का अनुवाद मलयालम भाषा में किया था। अपने जीवन में एक शिक्षक रहे पुष्पनाथ उस समय काफी चर्चा में रहे है जब उन्होंने अपना पहला उपन्यास 'चुवन्ना मनुष्यान' लिखा था।
इसिक कुल प्रांत
इसिक कुल प्रांत ( किरगिज़: Ысык-Көл областы, अंग्रेज़ी: Issyk Kul Province ) मध्य एशिया के किर्गिज़स्तान देश का पूर्वतम प्रांत है। इस प्रांत राजधानी काराकोल शहर है। इसिक कुल प्रांत का नाम प्रसिद्ध इसिक कुल झील पर पड़ा है। इस प्रांत की सीमाएँ काज़ाख़स्तान से और चीन के शिनजियांग प्रांत से लगती हैं।
विवरण
इसिक कुल प्रांत के उत्तरी भाग में आँख के आकार की इसिक कुल झील है जो हर तरफ़ से तियान शान की ऊँची पहाड़ियों से घिरी है। प्रांत के अधिकतर लोग इसी झील के किनारे बसते हैं, विशेषकर के पूर्वी छोर पर प्रांतीय राजधानी काराकोल में और पश्चिमी छोर पर बलिकची ( Балыкчы, Balykchy ) शहर में। इसिक कुल प्रांत के दक्षिणी भाग में पहाड़ और 'जैलूस' ( jailoos ) नाम के पहाड़ी मैदान हैं जिनपर गर्मियों में मवेशी चराए जाते हैं। तियान शान पर्वत शृंखला के सबसे ऊँचे पहाड़ प्रांत के पूर्वी हिस्से में हैं और इनमें प्रसिद्ध ख़ान तेन्ग्री पहाड़ शामिल है। तियान शान का सबसे ऊँचा पर्वत जेन्गिश चोकुसु भी इस प्रांत की चीन के साथ लगी सीमा पर स्थित है।
इसिक कुल प्रांत में सर्दियों में बहुत ठण्ड होती है और तापमान शुन्य से -२५ सेनिग्रेड तक पहुँच जाता है। फिर भी यह इसिक कुल झील की ख़ासियत है कि यह कभी नहीं जमती और 'इसिक कुल' का मतलब भी किरगिज़ भाषा में 'गरम झील' है। यह इतनी आकर्षक है और इसके इर्द-गिर्द का हवा-पानी इतना लुभावना है कि इसे 'तियान शान का मोती' कहा जाता है। सोवियत संघ के ज़माने में ग़ैर-सोवियत लोगों को इस झील तक आना सख़्त मना था लेकिन सोवियत नागरिकों के लिए एक छुट्टी मानाने का स्थान था। अंतरिक्ष में उड़ान भरने वाला पहला मानव यूरी गगारिन १९६१ में अपनी उड़ान के बाद विश्राम करने यहीं आया था और लियोनिद ब्रेझ़नेव जैसे सोवियत नेताओं और राष्ट्रपतियों ने तो इसके किनारे अपने अवकाश-घर ही बना लिए थे।
सन् २००९ की जनगणना में प्रांत के ८६.२% लोग किरगिज़ समुदाय के थे और ८.०% लोग रूसी समुदाय के थे। इसके अलावा यहाँ काज़ाख़, उइग़ुर, कालमूक, उज़बेक, तातार और अन्य जातियों के छोटे समुदाय भी रहते हैं।
पराशक्ति
पराशक्ति   भगवान शिव के तीन पहलुओं में से एक है। इसका अर्थ "सर्वोच्च ऊर्जा" या "श्रेष्ठ शक्ति" है। शैव सिद्धांत के अनुसार जो शैव सम्प्रदाय का हिस्सा है; पराशक्ति सर्वव्यापी, शुद्ध चेतना, सर्वोच्च शक्ति है और समस्त वस्तुओं का मूल पदार्थ है। शैव सम्प्रदाय हिंदू धर्म के 4 प्रमुख संप्रदाय में से एक है। परशिव के विपरीत पराशक्ति का आकार है (परशिव निराकार है)। भगवान शिव के अन्य दो पहलु परशिव और परमेश्वर हैं।
शिवलिंग का निचला हिस्सा पराशक्ति का प्रतिनिधित्व करता है जबकि ऊपरी हिस्सा (अंडाकार भाग) परशिव का प्रतिनिधित्व करता है।
सागर प्रकाश खतनानी
सागर प्रकाश खतनानी, (पोर्ट क्रॉस के लिए, तेनरीफ़, 6 जून, 1983) भारतीय मूल के एक स्पेनिश लेखक हैं।
इनकी पहली पुस्तक, अमागी (Amagi), 2013 में स्पेन में सूमा डी लेट्रास् (Suma de Letras) पब्लिशिंग हाउस द्वारा प्रकाशित हुई थी, और एक बेस्टसेलर बानी थी, जिसे लैटिन अमेरिका में पुनः प्रकाशित किया गया था। साथ ही, सागर प्रकाश, एल पाइस् (El Pais) अख़बार के ब्लॉग, मिग्रेटेड के सहयोगी लेखक भी हैं।
उनकी गृहनागरी पुएर्टो डी ला क्रूज़ ने २०१४ में उन्हें प्रेमोइस् जोवेन कैनारिअस (Premios "Joven Canarias"), के सम्मान से नवाज़ा था। उनकी पुस्तक अमागी के इतालियाई आयुवद को वर्ष २०१६ में प्रकाशित किया गया था।
औद्योगिक विपणन
Industrial marketing दो व्यवसाय के मध्य लेन देन की प्रक्रिया है जब किसी व्यवसाय कि आवश्यकता की पूर्ति अन्य व्यवसाय द्वारा कि जाती है तो उसे industrial marketing कहते है
अब्बी एटकेन-ड्रमंड
अब्बी ऐटकेन-ड्रमंड (जन्म 11 अप्रैल 1991) एक स्कॉटिश अंतरराष्ट्रीय क्रिकेटर हैं। वह स्कॉटलैंड महिला क्रिकेट टीम के लिए खेलती हैं जहां वह दाएं हाथ की बल्लेबाज और दाएं हाथ की मध्यम गति की गेंदबाज हैं। वह 2008 में स्टेलनबोश में आईसीसी विश्व कप क्वालीफायर के लिए टीम की सबसे कम उम्र की सदस्यों में से एक थीं।
वह अपनी राष्ट्रीय टीम की कप्तान थीं। उन्होंने 2015 आईसीसी महिला विश्व ट्वेंटी 20 क्वालीफायर में स्कॉटलैंड का नेतृत्व किया जहां वे चौथे स्थान पर रहीं।  31 अक्टूबर 2017 को, वह राष्ट्रीय टीम के कप्तान के रूप में खड़ी हो गईं।
अगस्त 2019 में, उन्हें स्कॉटलैंड में 2019 आईसीसी महिला विश्व ट्वेंटी 20 क्वालीफायर टूर्नामेंट के लिए स्कॉटलैंड की टीम में नामित किया गया था।
ऐटकेन-ड्रमंड उभयलिंगी के रूप में पहचान करता है। उन्होंने जून 2019 में स्कॉटलैंड की पूर्व खिलाड़ी एनेट ड्रमंड से शादी की।
उपमन्द कोणांक
खगोलशास्त्र में उपमन्द कोणांक (argument of periapsis), जो ω के चिन्ह द्वारा दर्शाया जाता है, किसी कक्षा (ऑरबिट) में परिक्रमा कर रही वस्तु की कक्षीय राशियों में से एक है।
विवरण
उपमन्द कोणांक को अगर आरोही ताख के रेखांश (longitude of the ascending node) में जोड़ा जाए तो उपमन्द रेखांश (longitude of the periapsis) नामक राशि प्राप्त होती है।
होंठ के छाप
किसी भी आपराधिक जांच में सबसे महत्वपूर्ण भूमिका उस की पहचान करने से होती है। जैसे उंगलियों की छाप अपनेआप में एक अलग पहचान है जो की हर इंसान में अलग होती है, ऐसे ही होंठ के छाप भी अपनेआप में एक विशिष्ट पहचान रखता है। होंठो पर झुर्रियों का स्वरुप अपनेआप में ही विशिष्ट है जो की हर इंसान में अलग होता है। न्यायालयिक विज्ञानं में होंठो के छाप की विधि के परीक्षण को 'चिलोस्कोपी' बोलते हैं। यह होंठ की छाप आपराधिक प्रकरणों में कही भी पाई जा सकती है जैसे की- गिलास, कप, प्लेट, क्रोकरी, चम्मच, खिड़की, दरवाजे, पेन्टिंग आदि। होंठो की छाप भी उंगलियों की छाप की तरह मनुष्य में सारी उम्र एक सामान ही रहती है, जिससे किसी भी अपराधी की पहचान आसानी से की जा सकती है।
वर्गीकरण
सन १९६७ में Santos वह पहले इंसान थे जिन्होंने होंठ की छाप का वर्गीकरण किया था और उन्होंने ४ भाग में बांटा था- इस वर्गीकरण की मदद से ही होंठो की छाप की पहचान की जाती है।
रिकॉर्डिंग
होंठो की छाप लेने के लिए संदिग्ध व्यक्ति के होंठो पर कोई भी स्याही या लिपस्टिक लगाकर रोलर की मदद से फैलाया जाता है और उसके पश्चात कागज पर उसकी छाप ली जाती है। छाप लेने के समय यह याद रखना होता है कि संदिग्ध व्यक्ति ज्यादा जोर ना लगाए और हर एक जगह से एक सामान प्रेशर बनाए रखे|
विकसित करना
होंठो की छाप को मैग्नेटिक पाउडर की मदद से विकसित किया जाता है और उसे एक पारदर्शी प्लेट पर स्थापित क्र लिया जाता है, बिलकुल उन्ग्लियू की छाप की तरह| और उसके बाद उसकी फोटोग्राफी करके उसे परिरक्षित किया जाता है।
बूँदी रियासत
बूँदी रियासत भारत में अंग्रेजी राज के समय एक राज्य (रियासत) था। १९४९ में इस रियासत ने भारत में विलय के अनुबन्ध पर हस्ताक्षर किये।
नारायण वामन तिलक
नारायण वामन तिलक (6 दिसम्बर, 1861 – 1919) एक मराठी कवि थे।
नारायण वामन तिलक का जन्म ६ दिसंबर १८६१ में महाराष्ट्र राज्य के जिला रत्नगिरि के करज गाँव में हुआ था। इनके पिता का स्वभाव कठोर था तथा माता कोमल स्वभाव की थीं। इसलिए सब बच्चे माँ को ही अधिक मानते थे। माता का धर्म से तथा कविता से प्रेम था, अत: तिलक भी बाल्यावस्था से ही धार्मिक प्रवृत्ति के तथा कविता लिखने के शौकीन थे।
माता का देहांत ११ वर्ष की अवस्था में हो जाने के कारण उनके जीवन में बड़ा परिवर्तन आया। उन्होंने निश्चय किया कि अब वे अपने पिता से अलग रहकर संसार में अपने लिए स्वयं ही मार्ग ढूँढ़ेगे। वे नासिक चले गए और वहाँ एक युवक के घर में शरण पाई। नासिक में उनकी भेंट प्रसिद्ध विद्वान् गणेश शास्त्री लेले से हुई। उन्होंने नारायण तिलक को संस्कृत की नि:शुल्क शिक्षा दी। एक हाई स्कूल के प्रिंसिपल ने उन्हें कक्षा में नि:शुल्क बैठने की अनुमति दी। इस प्रकार उन्होंने अंग्रेजी का अध्ययन आरंभ किया। इसी समय उनके पिता ने शेष चार बच्चों को भी नासिक भेज दिया कि वे नारायण के साथ रहें। उनको स्कूल छोड़कर जीविका की तलाश में इधर उधर भटकना पड़ा। फिर भी उन्होंने अपना अध्ययन नहीं छोड़ा।
कुछ कठिनाई के उपरांत एक स्वजातीय लड़की के साथ उनका विवाह हो गया। वे बहुत समय तक किसी एक वातावरण में न रह सके क्योंकि सत्य की खोज में उनकी तीव्र प्रतिभा बराबर उन्हें नवीन क्षेत्रों की ओर ढकेल रही थी। अपनी युवती पत्नी को उसके मायके में छोड़कर वे महाराष्ट्र का कोना-कोना छानते हुए दूर निकल जाते थे। वे कीर्तन करते, पुराण पढ़ते और व्याख्यान दिया करते थे। धार्मिक क्षेत्रों में वे बड़े उत्साह के साथ सत्य की खोज करते थे। किशोरावस्था में ही जातिवाद से घृणा कने लगे थे। उनकी प्रबल इच्छा थी कि वे बेड़ियाँ जो भारत माँ को जकड़े हुए हैं, तोड़ दी जाएँ। वे मूर्तिपूजा तथा जातिवाद रूपी दीवारों को गिरा देना चाहते थे।
उनकी भेंट नागपुर के एक धनी नागरिक अप्पा साहब से हुई जिन्होंने वैदिक तथा अन्य धर्मग्रंथों का संग्रह करने में काफी रकम खर्च की थी। नारायण वामन तिलक ने इन संस्कृत की रचनाओं का मराठी भाषा में अनुवाद किया।
एक दिन तिलक नागपुर से राजनाँदगाँव राजा के पास नौकरी करने जा रहे थे कि रेलगाड़ी में उनकी भेंट एक अंग्रेज मिशनरी से हुई जिसने उनको बाइबिल की प्रतिलिपि पढ़ने को दी। अरुचि होने के बावजूद उन्होंने इसे पढ़ने की प्रतिज्ञा की।
महीनों तक बाइबिल का अध्ययन करने के बाद मसीही धर्म की सत्यता का उनमें मन में विश्वास हो गया। उन्होंने अमरीकी-मराठी मिशन के पादरी जे.इ. ऐबट साहब से १० फरवरी, १८९५ ई. को बंबई में बप्तिस्मा ले लिया।
मनुष्य के नाते नारायण वामन तिलक ने अपने साथियों से जाति, धर्म और कुल का भेदभाव रखे बिना प्रेम किया। किसी विद्वान् ने उनसे प्रश्न किया कि 'प्रभु की सेवा क्या है?' तिलक जी ने उत्तर दिया कि 'जनसेवा ही प्रभु की सेवा के बराबर है। अपने हित को बिसार दो और दूसरों के हित को अपना हित समझो।'
भारतीय होने के नाते वे महान् देशभक्त थे। उनमें ऐसी ज्वलंत देशभक्ति विद्यमान थी जिसका अनुभव उनके संपर्क में आकर कोई भी व्यक्ति कर सकता था। वे कहा करते थे कि जब तक मनुष्य देशभक्त न हो, वह यीशु मसीह का सच्चा भक्त नहीं हो सकता।
संपूर्ण महाराष्ट्र के नगरों तथा गाँवों में मसीही जनता उनके बनाए हुए गानों को समय समय पर गाया करती है। उनकी मृत्यु १२ जून, १९४० ई. में महाबलेश्वर में हुई।
एल्गिन होटल, दार्जिलिंग
एल्गिन होटल,दार्जिलिंग जो पूर्व में द न्यू एल्गिन के रूप में जाना जाता था, यह वर्ष 1887 के आसपास बनाया गया था और यह मूल रूप से कूच बिहार के महाराजा (राजा) क ग्रीष्मकालीन निवास था। यह दार्जिलिंग में स्थित एक हेरिटेज होटल हैं और हिमालय में स्थित एक पहाड़ी अवकाश केंद्र है।
इतिहास
1887 में एक बगीचे के चारों ओर निर्मित, इस होटल का बड़े पैमाने पर नवीनीकरण किया गया है, इसमे इसकी पुरानी भव्यता और इतिहास को बरकरार रखा गया है। रॉयल मैनर हाउस वास्तुकला शैली मे निर्मित इस होटेल को अपनी मूल स्थिति में बहाल कर दिया गया है जिसमे शामिल हैं- गौरे डगलस की एचिंग्स, विलियम डैनियल की पाषाणलेखन, बर्मा की टीक फर्नीचर, ओक फर्श बोर्डों और पुरानी चिमनिया। इस होटल ने कई गणमान्य व्यक्तियों के लिए मेजबान की भूमिका निभाई है, जिसमे अमेरिका के राजदूत, डोमिनिक लापीएररे, मार्क टुली, सिक्किम के क्राउन प्रिंस पालदेन थोंडुप नामग्याल इत्यादि शामिल हैं। इस होटल की एक समृद्ध विरासत हैं जिसमे कई कहानियाँ भी शामिल हैं। जो इसके पहले मालिक कूच बिहार के महाराजा के समय से नैन्सी ओकले तक की हैं जो 1950 के दशक में इस होटल की मलिकिन थी। [प्रशस्ति पत्र की जरूरत] एल्गिन होटल प्रसिद्ध दार्जिलिंग मॉल और राज भवन (गवर्नर्स हाउस) से पैदल दूरी पर है। यह एक अच्छी तरह से सहेज कर रखा हुआ पुस्तकालय, गेम्स रूम और बच्चों की गतिविधि केंद्र है।
भोजन
यह होटल की समृद्ध व्यंजनों की अपनी विरासत है, जो इसकी परंपरा को और समृद्ध करते हैं। यहाँ के व्यंजनों में सम्मिलत हैं, सिक्कीमी खाना जैसे मोमो-टमाटर की चटनी के साथ साथ पकोड़े- जिसके अंदर चिकन, पोर्क या सब्जी भरा रहता है, गएको सूप-गर्म चिमनी सूप नूडल्स के साथ, अंडे, चिकन बॉल्स, काले मशरूम, मिश्रित सब्जियाँ, पत्तो वाला प्याज और धनिया, चुरपई शिमला मिर्च – याक के दूध से बना कॉटेज चीज़, मिठाई, शिमला मिर्च के साथ मीठी मिर्ची, पनीर, सिस्नु दाल, कालो दाल-हिमालय की काली दाल, सुखई तांबा- सुखी हुई बाँस की कोपले (जिससे स्थानीय हिंदी भाषा मे बाँसकरैल बोला जाता है), निंग्रो टमाटर, इस्कुस सूखी – चयोते, साग– सरसों का साग, चिकन या पोर्क के साथ, चिकन मुला- चिकन जो मूली की पातियों के साथ पकाया गया हैं, फिंग सब्जियों- ग्लास नूडल्स सब्जियों के साथ, गुंड्रूक- सूखा पालक के साथ, किन्मा-किण्वित सोयाबीन बीज। इन सभी खानो का साथ देने के लिए शामिल है: मूली का आचार एवं ड्रिंक्स जैसे तोंगबा- बाजरे के बीज से बना हुआ अलकोहलिक पेय,। महाद्वीपीय रात्रि भोजन जिसमे शेफर्ड पाई और भुना हुआ चिकन सम्मिलित है।
विशेषताएं
इस होटेल के कुल कमरों की संख्या 25 हैं। जो काफ़ी बेहतरीन तरीके से डिज़ाइन किए गये हैं। इनमे दार्जिलिंग की समृद्ध सांस्कृतिक विरासत का पता चलता हैं। इनमे रुकने वाले आँगंतुको की सुख सुविधाओं का पूरा ख्याल रखा जाता है। यहाँ पर सूट्स की संख्या 3 हैं, जो बेहद आकर्षक ढंग से सुसज्जित हैं। यहाँ पर रेस्टोरेंट्स की संख्या 3 हैं, जिनका खाना बेहद लज़ीज़ होता हैं।
पुरस्कार
"2012 का उत्कृष्टता प्रमाणपत्र" ट्रिप एडवाइजर द्वारा
प्रियानाज़ चटर्जी
प्रियानाज़ चटर्जी (जन्म 12 अगस्त 1993) एक स्कॉटिश क्रिकेटर हैं। वह फरवरी 2017 में 2017 महिला क्रिकेट विश्व कप क्वालीफायर में स्कॉटलैंड की महिला राष्ट्रीय क्रिकेट टीम के लिए खेली।
जून 2018 में, उन्हें 2018 आईसीसी महिला विश्व ट्वेंटी 20 क्वालीफायर टूर्नामेंट के लिए स्कॉटलैंड की टीम में नामित किया गया था। उन्होंने 7 जुलाई 2018 को विश्व ट्वेंटी 20 क्वालीफायर में युगांडा के खिलाफ स्कॉटलैंड के लिए महिला ट्वेंटी 20 अंतर्राष्ट्रीय (मटी20आई) बनाई।
नवंबर 2018 में, उन्हें महिला बिग बैश लीग (डब्ल्यूबीबीएल) क्लबों के खिलाफ जुड़नार खेलने के लिए महिला वैश्विक विकास दस्ते में नामित किया गया था।
मई 2019 में, उन्हें स्पेन में 2019 आईसीसी महिला क्वालीफायर यूरोप टूर्नामेंट के लिए स्कॉटलैंड की टीम में नामित किया गया था। अगस्त 2019 में, उन्हें स्कॉटलैंड में 2019 आईसीसी महिला विश्व ट्वेंटी 20 क्वालीफायर टूर्नामेंट के लिए स्कॉटलैंड की टीम में नामित किया गया था।
राहत फ़तेह अली खान
राहत फ़तह अली ख़ान(जन्म 1974, फैसलाबाद, पाकिस्तान) एक पाकिस्तानी संगीतकार हैं। वह विश्व प्रसिद्ध सूफी गायक नुसरत फतह अली खान के भतीजे है । राहत भी मुख्य रूप से सूफी गीतकार हैं। कव्वाली के अलावा वह गजल भी गाते हैं। राहत भारतीय फिल्म उद्योग बालीवुड के एक जाने माने पार्श्वगायक हैं।
निजी जीवन
राहत फ़तह अली ख़ान का जन्म पाकिस्तान के पंजाब प्रान्त के फ़ैसलाबाद शहर में सन १९७४ में हुआ था। उनके परिवार में क़व्वाली गाने की परंपरा पीढी-दर-पीढी चली आ रही है। राहत के पूरे घर में ही संगीत का माहौल था। उनके वालिद फर्रुख फतेह अली ख़ान साहेब को भी संगीत का शौक था। राहत ने संगीत की शिक्षा अपने तायाजी नुसरत फ़तेह अली ख़ान से प्राप्त की। राहत ने अपना पहला स्टेज शो ७ वर्ष की उम्र में किया था।
पार्श्वगायन
बालीवुड में राहत की गायकी का सफर २००३ में पूजा भट्ट निर्देशित पाप फिल्म के गाने ‘लागी तुझ से मन की लगन’ से शुरु हुआ। इस गाने के बाद से राहत की प्रसिद्धि दिन प्रतिदिन बढती गयी। तब से आज तक उनके गाये हुये गीतों ने लोकप्रियता की नयी ऊँचाइयों को छुआ है। राहत ने हालीवुड की फिल्मों के लिये भी काम किया है। १९९५ में उन्होने उस्ताद नुसरत फतह अली खान और अपने वालिद के साथ मिलकर डेड मैन वाकिंग का संगीत देने में सहायता की थी। इसके बाद २००२ में उन्होने फ़ोर फ़ेदर्स के साउंड ट्रेक पर काम किया। २००६ में आई एपोकैलिप्सो मूवी के साउंड ट्रैक में भी राहत ने आवाज़ दी है।
पुरस्कार और सम्मान
बहुत मिला
हिरासत
दिल्ली के इंदिरा गांधी हवाई अड्डे पर राहत और उनके ग्रुप उस समय रोक लिया गया जब उनके पास से क़रीब सवा लाख डॉलर नगद मिले। अधिकारियों के अनुसार उन्होने इमीग्रेशन जांच के दौरान विदेशी मुद्रा के बारे में जानकारी नहीं दी थी। राहत और उनके मैनेजर मारुफ़ पर विदेशी मुद्रा विनिमय अधिनियम (फ़ेमा) और कस्टम कानून के तहत मामला चलाया गया था। जाँच के बाद राहत फ़तह अली ख़ान और उनके मैनेजर मारुफ़ अली पर 15-15 लाख रुपए का जुर्माना भी लगाया गया।
कैथरीन फ्रेजर (क्रिकेटर)
कैथरीन फ्रेजर (जन्म 9 अप्रैल 2005) एक स्कॉटिश क्रिकेटर हैं। मई 2019 में, उन्हें स्पेन में 2019 आईसीसी महिला क्वालीफायर यूरोप टूर्नामेंट के लिए स्कॉटलैंड की टीम में नामित किया गया था। उन्होंने 29 जून 2019 को जर्मनी के खिलाफ स्कॉटलैंड के लिए अपना महिला ट्वेंटी 20 अंतर्राष्ट्रीय (मटी20आई) बनाया। 14 साल और 81 दिन की उम्र में, वह एक मटी20आई मैच में स्कॉटलैंड का प्रतिनिधित्व करने वाली सबसे कम उम्र की महिला क्रिकेटर थीं।
रूपवाद (साहित्य)
रूपवाद  (Formalism) किसी ग्रन्थ की भाषिक संरचना पर केंद्रित साहित्यिक आलोचना और साहित्य सिद्धान्त की एक पद्धति है। इसमें भाषा को अत्यधिक महत्व दिया गया है। यह साहित्यिक पाठ के अध्ययन का आधार भाषा को मानता है। यह पाठ का अध्ययन उसकी भाषा पर पड़ने वाले किसी बाहरी प्रभाव पर विचार किए बगैर करता है। यह साहित्यिक आलोचना में प्रायः सांस्कृतिक मूल्यों, सामाजिक प्रभावों या लेखक के जीवन की अनदेखी करता है। विषयवस्तु के बजाय यह ग्रन्थ की भाषा के स्वरूप, विधा आदि पर ध्यान देता है।
रूपवाद का इतिहास
रूपवाद का आरंभ प्रथम विश्वयुद्ध के दौरान रूस में हुआ। इसके २ मुख्य केंद्र थे- पहला मॉस्को और दूसरा सेंट पीटर्सबर्ग। मॉस्को में यह १९१५ में शुरु हुआ। सेंट पीटर्सबर्ग में इसकी शुरुआत अगले वर्ष १९१६ से मानी जाती है। सोवियत संघ के गठन के पश्चात् रूपवादियों का केन्द्र चेकोस्लोवाकिया की राजधानी प्राग बन गया। वहाँ पर रूपवादियों ने मिलकर प्राग लिंग्विस्टिक सर्किल संगठन का गठन किया। बोरिस ईकेनबाम, विक्टर श्क्लोवस्की, रोमन जैकोब्सन, रेनेवेलक, जॉन मुकारोवस्की इत्यादि रूपवादी लेखक हैं। आगे चलकर रूपवाद दो धाराओं- रूसी रूपवाद और आँग्ल अमेरिकी नई समीक्षा- में बँट गया। दूसरे विश्व युद्ध के अंत से लेकर १९७० ई. तक रूपवाद अमेरिकी साहित्यिक अध्ययन का एक प्रभावी प्रकार बना रहा था। यह विशेष रूप से रेने वेलेक और ऑस्टिन वारेन के साहित्य सिद्धांतों (1948, 1955, 1962) में दिखाई पड़ता है। १९७० के दशक के अंत में रूपवाद नए साहित्य सिद्धांतों द्वारा विस्थापित कर दिया गया। इन नए सिद्धांतों में कुछ राजनीतिक लक्ष्य वाले थे जबकि कुछ में यह संकल्पना निहित थी कि साहित्यिक रचनाओं को इसकी उत्पत्ति और उपयोग से पृथक करना शायद ही संभव है। बाद में रूपवाद को समाज निरपेक्ष होने जैसे नकारात्मक संदर्भ में विरोधियों के लिए प्रयुक्त किया जाने लगा। कुछ अकादमिक साहित्यिक आलोचना के नए प्रचलन इस बात की ओर संकेत करते हैं कि रूपवाद की पुनर्वापसी हो सकती है।
रूपवाद के प्रकार
रूपवादी साहित्यिक आलोचना आगे चलकर दो धाराओं में विकसित हुई-
रूसी रूपवाद
प्राथमिक रूप से १९१६ ई. में बोरिस ईकेन बॉम, विक्टर श्कलोवस्की तथा यूरी तान्यनोव द्वारा सेंट पीटर्सबर्ग और फिर पेट्रोग्राद में स्थापित काव्य भाषा अध्ययन समुदाय (OPOYAZ) के कार्यों को रूसी रूपवाद कहा जाता है। इसमें १९१४ ई. में रोमन जैकोब्सन द्वारा स्थापित द मॉस्को लिंग्विस्टिक सर्कल के कार्य भी शामिल किए जाते हैं। प्रायः फूकोवादी ब्लादिमीर पोप भी इस आंदोलन से जुड़े माने जाते हैं। ईकेन बॉम ने 1926 ई. में ”रूपवादी पद्धति का सिद्धांत”("द थियोरी ऑफ द ‘फॉर्मल मेथड’") शीर्षक एक निबंध लिखा था। यह रूपवादियों द्वारा प्रस्तावित की गई पद्धति का परिचय देने वाला है। इसमें निम्नलिखित आधारभूत विचारों को शामिल किया गया है– आइचनबॉम के अनुसार स्कोलोवस्की इस समूह के सबसे अग्रणी आलोचक थे। उन्होंने इससे संबंधित दो संकल्पनाएं दी हैं। रूसी रूपवादियों ने साहित्यिक आलोचना में प्रायः सांस्कृतिक मूल्यों, सामाजिक प्रभावों या लेखक के जीवन की भूमिका को अस्वीकार किया। विक्टर श्क्लोवस्की के शुरुआती लेखन "कला जैसे कि एक उपकरण" (Iskusstvo kak priem, 1916) के मुख्य तर्कों में इस सिद्धांत का स्पष्ट उल्लेख देखा जा सकता है।
शोध
रूपवादी शोध अध्ययन करने का वह मार्ग अपनाता है जिसमें विद्यार्थी अपना लेखन प्रस्तुत करते हैं। इस तरीके में भाषा को स्वामी लेखक का स्थान मिलता है। रूपवादी शोध के दूसरे तरीके में संदर्भों को काटकर पाठकों को रचनाएं पढ़ने को दी जाती हैं। इस तरीके में भाषा के बजाय शिक्षक स्वामी लेखक की स्थिति में होता है।
रूपवाद और रीति सम्प्रदाय
भारतीय रीति सम्प्रदायों या अलंकार सम्प्रदायों को रूपवादी समीक्षा आन्दोलन के समान मानना उचित नहीं है। इसका सबसे मुख्य कारण है रूपवाद की एकांगी प्रवृत्ति। यद्यपि रीति और अलंकार सम्प्रदाय ने भी रचना-प्रक्रिया, रचना पद्धति शैली या अलंकार के महत्त्व को रेखांकित किया है। इन्होंने भी काव्य के एक तत्व जैसे रीति या अलंकार को काव्य की आत्मा माना है, किन्तु इन्होंने अन्य तत्वों का बहिष्कार नहीं किया है बल्कि अन्य तत्वों को भी अपने चिंतन में शामिल करके उसे पूर्ण बनाने की चेष्टा की है। पर यूरोपीय रूपवादी चिन्तन में इस सर्वांगीणता का अभाव रहा है और एकांगिकता ही प्रधान रही है।
रूपवाद और नई समीक्षा
नई समीक्षा ने पाठक के महत्त्व को स्थापित करने का कार्य किया। संरचनावाद ने पाठ को महत्त्व दिया परंतु लेखक का अंत कर दिया था।
आंदोलन का अंत
रूप पर अतिशय जोर देने के कारण रूपवाद की काफी आलोचना हुई। साहित्य और कला केवल शैली या रचना पद्धति के ही विषय हैं । शैली के सन्दर्भ में ही इनका विवेचन विश्लेषण और मूल्यांकन सम्भव है । इस प्रकार रूपवादी समीक्षा में कला और साहित्य के अन्य सब तत्त्वों की उपेक्षा करके सम्पूर्ण ध्यान केवल स्वरूप रूप रचना, शैली अथवा बाह्य रूप पर ही केन्द्रित रहा । इस एकांगी आग्रह ने रूपवाद का शीघ्र ही अंत कर दिया।
दक्ष अजीत सिंह
दक्ष अजीत सिंह (पंजाबी : ਦਾਕ੍ਸ੍ਸ਼ ਅਜੀਤ ਸਿੰਘ) पंजाबी फ़िल्मों और हिंदी धारावाहिकों में कार्य करने वाले एक भारतीय अभिनेता ,गायक तथा लेखक है। ये "मर्यादा" धारावाहिक में अपनी भूमिका के लिए जाने जाते हैं इनके अलावा ये "शपथ" "भारत का वीर पुत्र – महाराणा प्रताप" और हाल ही की उनकी फ़िल्म आर्शो के लिये जाने जाते हैं। दक्ष अजीत सिंह एक पार्श्वगायक के रूप में भी जाने जाते है ' इन्होंने अपनी "आर्शो" फ़िल्म में चार गाने गाए थे। इनके हाल ही में ये गीत काफ़ी हिट हुए - "जा" और "किवण दसा ओए" हैं। इन्होंने "आर्शो" सहित विभिन्न हिंदी टेलीविज़न धारावाहिकों और पंजाबी फ़िल्मों लिए गीत लिखे है।
आकाश अम्बानी
आकाश मुकेश अंबानी (जन्म 23 अक्टूबर 1991) एक भारतीय व्यापारी हैं, जो एक 4 जी सेवा प्रदाता कंपनी जियो के रणनीति का प्रमुख हैं। ये रिलायंस इंडस्ट्रीज़ लिमिटेड (आरआईएल) के प्रबंध निदेशक व चेयरमैन मुकेश अंबानी और रिलायंस फाउंडेशन की संस्थापक नीता अम्बानी के बड़े बेटे हैं।
28 जून 2022, को आकाश अंबानी को रिलायंस जियो के बोर्ड का चेयरमैन बनाया गया है | उन्हें यह कमान उनके पिता मुकेश अंबानी के चेयरमैन पद से इस्तीफा देने के बाद मिली है | साल 2014 में उन्हें रिलायंस रिटेल और जियो की निदेशक समिति में शामिल किया गया था. आकाश ने साल 2015 में अपनी बहन ईशा अंबानी के साथ मिलकर भारत में जियो की 4 जी सर्विस की शुरुआत की थी. जियो 4जी इको सिस्टम को खड़ा करने का श्रेय काफी हद तक आकाश अंबानी को जाता है |
2020 में आकाश अंबानी को सफल युवा उद्यमियों की फॉर्च्यून ‘40 अंडर 40’ की लिस्ट में शामिल किया गया था |
शिक्षा
2009 में आकाश ने धीरूभाई अंबानी इंटरनेशनल स्कूल से आईबी डिप्लोमा प्रोग्राम पूरा करने के बाद साल 2013 में अमेरिका की ब्राउन यूनिवर्सिटी से बिजनेस-कॉमर्स में ग्रेजुएशन कंप्लीट किया |
परिवार
आकाश अंबानी साल 2019 में हीरा कारोबारी रसेल मेहता की सबसे छोटी बेटी श्लोका मेहता के साथ शादी के बंधन में बंधे थे | आकाश  2020 में पिता बने थे | उनके बेटे का नाम पृथ्वी आकाश अंबानी है |
जेजाकभुक्ति के चन्देल
चन्देल साम्राज्य (संस्कृत:चन्देल:), जेजाकभूक्ति के चन्देल के नाम से विख्यात एक हिन्दू चन्देल राजपूत साम्राज्य था, जिन्होंने 09वीं से 15वीं शताब्दी तक भारत के पूर्वी, मध्य इत्यादि भागो पर शासन किया। उनके द्वारा शासित क्षेत्र को जेजाकभुक्ति के नाम से जाना जाता था। वे राजपूतों के हैहय-चन्देल कबीले के सबसे प्रमुख शासक परिवार थे। इस राजवंश की स्थापना हैहयवंशी चन्देल राजा चन्द्रवर्मन चन्देल ने की थी। चन्देल राजवंश की राजधानी महोबा तथा कालिंजर (जेजाकभूक्ति, उत्तर प्रदेश में) थी 610 ईस्वी के अंत तक चेदी-चन्देल राजवंश पुष्यभूति राजवंश और कलचुरि राजवंश के सामंत राजा थे। 810 ईस्वी में चेदी-चन्देलो के राजा चन्द्रवर्मन ने प्रतिहार राजवंश को परास्त कर स्वतंत्र हुआ तथा नए राजवंश की नीव रखी। चन्देल साम्राज्य जहां भी फैलता वो जेजाकभुक्ति के नाम से जाना जाता था। जेजाभुक्ति चन्देल राज्य के प्रथम राजा जेजा या जयशक्ति के नाम पे पढ़ा इसी कारण इन्हें जेजाकभुक्ति के चन्देल कहा जाता है। चन्देल सम्राट ना ही सफल विजेता और कुशल शासक थे अपितु वास्तुकला तथा धर्म की और भी उनका रुझाव ज्यादा था। चन्देलो ने गजनवी, चौहानों, गोरी, दिल्ली सल्तनत, सुरी साम्राज्य इत्यादि अक्रमणकारियो का सफलता पूर्वक प्रतिरोध किया तथा 1545 ईस्वी तक राज्य किया। इन अक्रमणो से चन्देल राज्य कमजोर हो गया। 1545 के अंत में जो बचा हुआ चन्देल राज्य यानी जेजाकभुक्ति बुंदेलो के पास गया वो बुंदेलखंड हो गया। चन्देल वंश के शासकों की राजधानी बुंदेलखंड में थी जिसके कारण बुंदेलखंड के इतिहास में विशेष योगदान रहा है। 1203 में चन्देल साम्राज्य के पतन के बाद चन्देलों ने लगभग चार शताब्दियों 1205-1545 तक कालिंजर से चंबल से विंध्य के छोर तक शासन किया।
उत्पत्ति
6वी ईसवी के कुमाऊं शिलालेख के अनुसार चन्देल चन्द्रवंश की मुख्य शाखा है तथा वृष्णी-चेदी (हैहयवंशी) का परिवर्तित नाम है। 9वी ईसवी के खजुराहो शिलालेख के अनुसार चन्देल राजा धनंग का जन्म यदुवंश के राजपूतों की मुख्य शाखा वृष्णीकुल (हैहयकुल) में हुआ था, जो की चन्द्रवंश की मुख्य शाखा है।
सीवी वैद्य और जीएस ओझा जैसे इतिहासकार चन्देल राजपूतों को शुद्ध और उच्चकुल का चन्द्रवंशी मानते हैं।
चन्देरी और बिलासपुर के शिलालेख के अनुसार चन्देल राजपूत आर्यावर्त के प्रमुख चन्द्रवंशी राजा यदु के वंशधर सम्राट हैहय के वंश से है । राजा हैहय के वंश में भगवान श्री कार्तवीर्य अर्जुन हुए कार्तवीर्य अर्जुन के वंश में महाराज वृष्णि हुए जिनके नाम से कुल का नाम वृष्णी हुआ जिसका उल्लेख राजा धनंग के शिलालेख से भी मिलता है, वृष्णी के वंश में भगवान विष्णु के द्वारपाल जय स्वयं शिशुपाल हुए, शिशुपाल के पुत्र दृष्टकेटु से चन्देल वंश चला। यह तक की कुछ इतिहासकारों ने शिशुपाल को ही चन्देल नगरी का राजा या चन्देल राजा लिखा है।
चन्देल राजवंश के पुरालेख अभिलेखों के साथ-साथ समकालीन ग्रंथों जैसे कि बलभद्र-विलास और प्रबोध-चन्द्रोदय से पता चलता है कि चन्देल पौराणिक चन्द्र राजवंश से थे। 1188 ईस्वी में लिखी समकालीन ग्रंथ परमाल रासो चन्देलों को एक उच्च क्रम के क्षत्रिय (छौनी क्षत्रिय) के रूप में संदर्भित करता है। प्रबोध-चन्द्रोदय और परमालरासो ने चन्देल राजपूतों को क्षत्रिय जाति के सच्चे प्रतिनिधि के रूप में उल्लेख किया है। उसके अनुसार चन्देल उच्च कोटि के क्षत्रिय और यादवों की मुख्य शाखा हैं और स्वयं वृष्णि (हैहय) वंश हैं जो चन्द्रमा देवता के वंशज थे, और वे गोत्र में चन्द्रात्रेय' थे।
हेमवती और चन्द्रदेव से उत्तपति का खंडन
पृथ्वीराज रासो और उसके एक भाग महोबा-खंडा के अनुसार हेमवती और चन्द्रमा का पुत्र राजवंश का संथापक था, परंतु ये असंभव है क्योंकि ये राजवंश चन्द्रवर्मन के पहले से उपस्थिति था और चन्देल राजवंश के अपने अभिलेखों में हेमवती, हेमराज या इंद्रजीत का उल्लेख नहीं है। इस तरह की किंवदंतियाँ बाद में बार्डिक आविष्कार हैं। सामान्य तौर पर, 'महोबा-खंड' एक ऐतिहासिक रूप से अविश्वसनीय पाठ है। पृथ्वीराज रासो भी ऐतिहासिक दृष्टि से अविश्वसनीय ग्रन्थ है।
गोंड-भार उत्तपति का खंडन
ब्रिटिश इंडोलॉजिस्ट वी.ए. स्मिथ ने सिद्धांत दिया कि चंदेल या तो भर या गोंड मूल के थे,इस सिद्धांत का समर्थन सी वी वैद्य सहित कुछ विद्वानों ने नहीं किया था क्योंकि यह भार और गोंड मूल सिद्धांत दुर्गावती के गोंड राज्य के राजा से विवाह पर आधारित था। दलपत शाह जो एक गोंड नहीं था बल्कि एक कच्छवाहा राजपूत था जिसे अकबरनामा के अनुसार राजा अमनदास गोंड ने गोद लिया था। कलचुरी राजपुत के पतन के बाद शेष कलचुरी साम्राज्य ने आदिवासियों को अपनाया जिसके कारण गोंडो की संख्या ज्यादा हुई और छेत्र गोंडवाना कहलाया और साम्राज्य गढ़ मंडला जिससे गोंड साम्राज्य की शुरुआत हुई जिसमें दलपत शाह एक कछवाहा राजपूत को एक गोंड राजा अमन दास या संग्राम शाह द्वारा अपनाया गया था।
प्रारंभिक शासक
सुक्तमति के चेदी-चन्देल राजवंश 7वी शताब्दी तक गुर्जर-प्रतिहार राजवंश के सामंत राजा एवं सेनापति थे। चन्द्रवर्मन (नन्नुकदेव) (831-845 CE), महोबा में चन्देल राजवंश का संस्थापक था जिसने चेदी-चन्देल राजवंश की राजधानी चन्देरी से महोबा में स्थापित की, वह विंध्याचल के आसपास केंद्रित राज्य का शासक था।
महोबा के शिलालेख में उसे गोविंदवर्मन का पौत्र एवं भूभजाम का पुत्र लिखा गया है। चन्द्रवर्मन ने उत्तराधिकार में लगातार कई युद्ध जीते। उसने कालिंजर का विशाल किला बनवाया। अपनी माँ के कहने पर, चन्द्रवर्मन ने खजुराहो में तालाबों और उद्यानों से आच्छादित 85 अद्वितीय स्वर्ण मंदिरों का निर्माण किया और अपनी ब्रह्मक्षत्रिय स्थिति को जारी रखने के लिए ब्रह्म यज्ञ किया। चन्द्रवर्मन और उनके उत्तराधिकारियों ने खजुराहो में कई मंदिरों का निर्माण करवाया। चन्द्रवर्मन ने अपने प्रभुत्व दूरी बेतवा से नर्मदा से यमुना के बीच (विंध्याचल) में 35 भव्य किले बनवाए।
चन्देल शिलालेख के अनुसार, चन्द्रवर्मन के उत्तराधिकारी वक्पति ने कई दुश्मनों को हराया। वक्पति के पुत्र जयशक्ति (जेजा) और विजयशक्ति (विज) ने चन्देल शक्ति को समेकित किया एक महोबा शिलालेख के अनुसार, चन्देल क्षेत्र को जयशक्ति के बाद "जेजाकभुक्ति" नाम दिया गया था।  विजयशक्ति के उत्तराधिकारी रहील को प्रशंसात्मक शिलालेखों में कई सैन्य जीत का श्रेय दिया जाता है।  रहीला के पुत्र हर्ष ने संभवत: राष्ट्रकूट आक्रमण के बाद या अपने सौतेले भाई भोज द्वितीय के साथ महिपाल के संघर्ष के बाद प्रतिहार राजा महीपाल के शासन को बहाल करने में महत्वपूर्ण भूमिका निभाई ।
उदय
हर्षवर्मन चन्देल के पुत्र यशोवर्मन प्रथम (925-950 CE) ने प्रतिहारो की राष्ट्रकुटो के खिलाफ सहायता की एवम राष्ट्रकुटो से उनके महत्वपूर्ण किले को जीत लिया। एक 953-954 सदी के खजुराहो के शिलालेख उसे कई अन्य सैन्य सफलताओं के साथ श्रेय देता है, जिसमें गौडा (पाला के साथ पहचाना गया), खासा, छेदी (त्रिपुरी का कलचुरि), कोसला (संभवतः सोमवंश), मिथिला (संभवतः छोटे उपनदी शासक), मालव (परमारों के साथ पहचाने गए), कौरव, कश्मीरी और गुर्जर थे। उत्तरी भारत में व्यापक विजय के समान दावे अन्य समकालीन राजाओं जैसे कलचुरि राजा युवा-राजा और राष्ट्रकूट राजा कृष्ण III के रिकॉर्ड में भी पाए जाते हैं, लेकिन इतिहासकारों का मानना हैं की उन्होंने उनके बाद उन्हें हराया। यशोवर्मन प्रथम चन्देल के शासनकाल ने प्रसिद्ध चन्देल-युग कला और वास्तुकला की शुरुआत को चिह्नित किया।  उन्होंने खजुराहो में लक्ष्मण मंदिर की स्थापना की।
धनंग के उत्तराधिकारी गंधदेव को अपने द्वारा विरासत में मिले क्षेत्र को बनाए रखता है ऐसा प्रतीत होता है।
विद्याधर ( 1003- 1035 ई0) वह मध्यभारत का सबसे शक्तिशाली और महान हिंदू राजपुत सम्राट था, उन्होंने कलंजर, जेजाकभुक्ति से शासन किया। उन्होंने कन्नौज के राजा राजपाल, मालवा के राजा भोज और त्रिपुरा के राजा गंगेयदेव को हराया। मुसलमान लेखक उसको 'चन्द्र' एवं 'विदा' नाम से पुकारते हैं। वह अपने दादा (धंग) के सामान वीर और कुसल शासक था। अली इब्न उल-अतहर  के अनुसार चन्देल साम्राज्य की सीमा की सीमा भारत में सबसे बड़ी थी।
उसके समय चन्देलो ने कलचुरी और परमारों पर विजय पाई और 1019 तथा 1022 में महमूद का मुकाबला किया। चन्देल साम्राज्य की सीमा विस्तृत हो गई थी। विद्याधर के बाद चन्देल साम्राज्य की कीर्ति और शक्ति घटने लगी परन्तु उसे उसके पौत्र किर्त्तिवर्मन ने पुन प्रतिष्ठित कर लिया।
1019 में महमूद गजनी का विद्याधर से युद्ध होता है जिसमे महमूद गजनी को विद्याधर से संदि करनी पड़ी और अन्य नरेशो से जीते हुए 15 किले विद्याधर को दे दिया विद्याधर ही अकेला ऐसा भारती सम्राट था जिसने महमूद गजनी की महत्वाकांक्षी सफलता पूर्वक प्रतिरोध के प्रतिरोध किया विद्याधर के शासनकाल के बाद उसके उत्तराधिकारी की लापरवाई के चलते त्रिपुरी के सामंत राजा कलचुरी  गंगयदेव ने अपने साम्राज्य के पूर्वी हिस्सों पर विजय प्राप्त की और स्वतंत्र हो गया. एक खंडित महोबा शिलालेख में लिखा है कि विजयपाल ने एक युद्ध में गंगेय का गौरव तोड़ा था. ग्वालियर के कच्छपघाट शायद विजयपाल के शासनकाल के दौरान संप्रभु बन गए। सास-बहू शिलालेख में कच्छपघाट शासक मूलदेव के लिए उच्च-ध्वनि वाली उपाधियों के उपयोग से यह संकेत मिलता है। लेकिन यह सत्य प्रतीत नहीं होता, इतिहासकारों का मानना है कि शायद उन्होंने विद्रोह कर उपाधि ले ली लेकिन बाद में उन्हें विजयपाल ने कुचल दिया जिसका उल्लेख खजुराहो के शिलालेख में है। शिलालेखों के अनुसार ग्वालियर के कच्छपाघाट 1155 तक चन्देलों के सामंत थे, बाद में चन्देलों ने ग्वालियर में कच्छपघाट के सामंती शासन को समाप्त कर दिया। संभवतः पारिवारिक युद्ध के दौरान (ग्वालियर के कच्छपघाट भी 950-1155 सीई से चन्देलों के सामंत और सेनापति थे।).
विजयपाल का बड़ा पुत्र देववर्मन गंगेय के पुत्र लक्ष्मी-कर्ण द्वारा पराजित हुआ एवम साम्राज्य पर से कमान को दी
उसके छोटे भाई कीर्तिवर्मन चन्देल ने लक्ष्मी-कर्ण एवं अन्य स्वतंत्र सामंती राजाओं को हरा चन्देल शक्ति का प्रभुत्व फिर से कायम किया। उसने इब्राहिम गजनी और उसके राज्यपाल महमूद को पराजित किया था कीर्तिवर्मन के पुत्र सल्लक्ष्णवर्मन ने संभवतः कीर्तिवर्मन के समयकालीन विद्रोही राज्यो पर हमला कर परमार और कलचुरि के खिलाफ सैन्य सफलताएँ हासिल कीं, उनकी राजधानी जला दी एवं उन्हे सामंत राजा बनने पे विवश किया। एक मऊ शिलालेख से पता चलता है कि उन्होंने अंतरवेदी क्षेत्र (गंगा-यमुना दोआब) में भी सफल अभियान चलाया था। उनका पुत्र जयवर्मन धार्मिक स्वभाव का था और शासन से थक जाने के बाद उसने राजगद्दी छोड़ दी इसके चलते कई सामंत स्वतंत्र होने का प्रयास करने लगे।
जयवर्मन की मृत्यु उत्तराधिकारी-विहीन हुई प्रतीत होती है, क्योंकि उसका उत्तराधिकारी कीर्तिवर्मन का छोटा पुत्र, उसका चाचा पृथ्वीवर्मन हुआ था। चंदेला शिलालेख उसके लिए किसी भी सैन्य उपलब्धियों का वर्णन नहीं करता है, ऐसा प्रतीत होता है कि वह एक आक्रामक विस्तारवादी नीति को अपनाए बिना मौजूदा चन्देल क्षेत्रों को बनाए रखने पर केंद्रित था।
पुनउर्थत्थान
जब तक पृथ्वीवर्मन के पुत्र मदनवर्मन (1128–1165 CE) सिंहासन का उत्तराधिकारी हुआ, तब तक दुश्मन के आक्रमणों से पड़ोसी कलचुरी और परमार राज्य कमजोर हो गए थे। इस स्थिति का लाभ उठाते हुए, मदनवर्मन ने कलचुरी राजा गया-कर्ण को पराजित किया, एवं उन्हे दुबारा से सामंत बना लिया। हालांकि, चन्देलों ने इस क्षेत्र के पूर्वी भाग को गया-कर्ण के उत्तराधिकारी नरसिम्हा के हाथो हार गए।  मदनवर्मन ने भीमसा (विदिशा) के आसपास, परमार राज्य की पर कब्जा कर लिया एवम उनकी राजधानी को कर देने की सम्मति पे छोड़ा।  यह संभवत: परमार राजा यशोवर्मन या उनके पुत्र जयवर्मन के शासनकाल के दौरान हुआ था।  एक बार फिर, चन्देलो ने भारतीय राज्यों के छेत्र नवगठित कर लिया। गुजरात के चालुक्य राजा जयसिम्हा सिद्धराज ने भी परमारा क्षेत्र पर आक्रमण किया, जो कि चन्देल और चालुक्य राज्यों के बीच स्थित था।  इसने उन्हें मदनवर्मन के साथ संघर्ष हुआ। इस संघर्ष का परिणाम अनिर्णायक प्रतीत होता है, क्योंकि दोनों राज्यों के रिकॉर्ड जीत का दावा करते हैं। कलंजारा शिलालेख से पता चलता है कि मदनवर्मन ने जयसिम्हा को हराया था।  दूसरी ओर, गुजरात के विभिन्न वर्णसंकरों का दावा है कि जयसिम्हा ने या तो मदनवर्मन को हराया या उससे उपहार प्राप्त किया।  मदनवर्मन ने अपने उत्तरी पड़ोसियों, गढ़वलाओं के साथ मैत्रीपूर्ण संबंध बनाए रखे।
मदनवर्मन के पुत्र यशोवर्मन द्वितीय ने या तो शासन नहीं किया, या बहुत कम समय के लिए शासन किया। मदनवर्मन के पौत्र परमर्दि-देव वर्मन अंतिम पुरबिया चक्रवर्ती सम्राट थे।
पतन
1162 में सम्राट यशोवर्मन द्वीतीय और उनके भतीजे दस्सराज और वत्सराज की हत्या हो गई और यशोवर्मन के पुत्र परमर्दीदेव उस समय मात्र 5 साल के थे, जिसके चलते चन्देल साम्राज्य के कुछ सामंत राजा परिस्थिति का लाभ उठा स्वतंत्र हो गए। परमर्दिदेव (शासनकाल 1165-1203 ईस्वी) छोटी उम्र में चन्देल राजसिंहासन पर आरूढ़ हुए।  परमर्दिदेव ने सभी विद्रोही राजाओं को हराकर उन्हे पुन: चन्देल साम्राज्य का सामंत राजा बना दिया। अब परमर्दिदेव के सामने दो राजा थे, एक काशी के राजा जयचंद और दूसरा अजमेर के राजा पृथ्वीराज चौहान, जिसमे जयचंद उनके परममित्र थे इसीलिए मित्र राज्य बन गए वही पृथ्वीराज चौहान से जयचंद के साथ की वजह से दुश्मनी हुए। परमर्दिदेव का पुत्र ब्रम्हजित एवम पृथ्वीराज की पुत्री बेला एक दूसरे से प्रेम करते थे परंतु काशी के गेहरवारो से चन्देलो की मित्रता होने के कारण पृथ्वीराज ने विवाह के लिए मना कर दिया। अब युवराज ब्रम्हजित और सेनापति आल्हा चन्देल जो की परमर्दिदेव का भतीजे था, उन्होंने दिल्ली पे चढ़ाई कर दी। दिल्ली के युद्ध (1180) में पृथ्वीराज को हरा ब्रम्हजित ने बेला से विवाह किया। गौने के वक्त पृथ्वीराज के पुत्रो ने ब्रम्हजित को घायल कर मारने का प्रयास किया जिसके बाद युद्ध की परिस्थिति अब बदले में बदल गई। अब परमर्दिदेव, आल्हा और ऊदल ने अजमेर पे हमला किया और पृथ्वीराज के पुत्रो को बंदी बना महोबा ले आए। पृथ्वीराज ने ११८२ में महोबा पे हमला किया, महोबा के युद्ध में जिसमे सेनापति ऊदल और युवराज ब्रम्हजित, राजकुमार इंद्रजीत और गहड़वाल के राजकुमार लक्ष्मणचंद्र धोखे मारे गए वहीं चौहान पक्ष के २ लाख सैनिकों को मार दिया गया। युद्ध में आल्हा ने पृथ्वीराज चौहान की टुकड़ी पर हमला कर दिया। युद्ध में आल्हा ने पृथ्वीराज को बुरी तरह पराजित कर मूर्छित कर दिया, लेकिन पृथ्वीराज के निहथा होने के कारण उन्हें गुरु के आज्ञा वश जीवनदान देना पड़ा। इस प्रकार महोबा के युद्ध में विजय चन्देलो की हुई एवं पृथ्वीराज मदनपुर में छुपते हुए अपने ननिहाल के रास्ते दिल्ली चला गया।
आल्हा के सन्यास के बाद चन्देलों और चौहानों में युद्ध फिर से शुरू हुआ। ११८७ में युद्ध हुआ, इस बार युद्ध का नेतृत्व खुद परमर्दिदेव कर रहा था। कीर्तिसागर के युद्ध में परमर्दिदेव चन्देल ने पृथ्वीराज चौहान को बुरी तरह परास्त किया जाता उसे बेइज्जत कर रणभूमि से भागने पर विवश किया।
परमर्दिदेव १२०३ में कुतुबद्दीन ऐबक के विरुद्ध लड़ा परंतु युद्ध में सेना के समय पे ना पोहोचने के कारण युद्ध करते हुए मारा गया। कुछ मुस्लिम स्त्रोत कहते है की सेनापति अजय देव ने परमर्दिदेव को मार दिया और चन्देल साम्राज्य पर कब्जा कर लिया, सम्राट परमर्दिदेव की मृत्यु होते हुई महोबा की सेना तुर्क सेना से हार गई।
बाद का राजवंश
चन्देल सत्ता दिल्ली की सेना के खिलाफ अपनी हार से पूरी तरह उबर नहीं पाई थी। त्रिलोकीवर्मन, वीरवर्मन और भोजवर्मन परमर्दिदेव के उत्तराधिकारी थे। अगले शासक हम्मीरवर्मन (1288-1311 CE), बढ़ते मुस्लिम प्रभाव के साथ-साथ अन्य स्थानीय राजवंशों, जैसे बुंदेलों, बघेलों और खंगार राजाओ के उदय के कारण चन्देल शक्ति में गिरावट जारी रही।
हम्मीरवर्मन के वीरवर्मन द्वितीय सिंहासन पर आरूढ़ हुआ, वीरवर्मन द्वितीय के बाद भोजवर्मन जिसने खिलजी अक्रांताओ का प्रतिरोध किया, भोजवर्मन के बाद भल्लालदेववर्मन राजा बना, भल्लालदेववर्मन के बाद परमर्दीदेववर्मन द्वितीय सिंहासन पर अरुण हुआ, परमर्दीदेव द्वितीय के बाद कीर्तिवर्मन कालिंजर का राजा बना। कीर्तिवर्मन चन्देल ने 1531 में हुमायूं को परास्त किया। उसने कालिंजर की घेराबंदी में 23मई 1545 ईस्वी में शेरशाह सूरी को मार दिया। लेकिन 26 1545 मई को शेर शाह के पुत्र इस्लाम शाह द्वारा युद्ध में छल मारा गया।
कीर्तिवर्मन द्वीतीय का पुत्र रामचंद्रवर्मन द्वितीय एवम पुत्री दुर्गावती थी। दुर्गावती ने गढ़ मंडला राजवंश में दलपत शाह कच्छवाहा से शादी की।
संस्कृति एवं कला
चन्देल शासन परंपरागत आदर्शों पर आधारित था। चन्देलों को उनकी कला और वास्तुकला के लिए जाना जाता है। उन्होंने विभिन्न स्थानों पर कई मंदिरों, जल निकायों, महलों और किलों की स्थापना की।  उनकी सांस्कृतिक उपलब्धियों का सबसे प्रसिद्ध उदाहरण खजुराहो में हिंदू और जैन मंदिर हैं।  तीन अन्य महत्वपूर्ण चन्देल गढ़ जयपुर-दुर्ग (आधुनिक अजैगढ़), कलंजर (आधुनिक कालिंजर) और महोत्सव-नगर (आधुनिक महोबा) थे।
वंशावली
चन्देल चन्द राजवंश सेनापति)
बाहरी कड़ियाँ
खजुराहो के शिलालेख
बंगबंधु-1
बांगबंधु-1 या बीडी-1 (Bangabandhu-1 or BD) पहला बांग्लादेशी भू-स्थिर संचार उपग्रह है। इसे 11 मई, 2018 को लॉन्च किया गया था। इस परियोजना को बांग्लादेश दूरसंचार नियामक आयोग (बीटीआरसी) द्वारा कार्यान्वित की जा रही है और इसे फाल्कन 9 ब्लॉक 5 रॉकेट द्वारा लॉन्च किया है।
अवलोकन
शुरुआत मे बंगबंधु-1 उपग्रह को बांग्लादेश के विजय दिवस का जश्न मनाने के लिए 17 दिसंबर, 2017 को एरियान 5 रॉकेट पर लॉन्च होने की योजना बनाई गई थी। 7 दिसंबर, 2017 तारीख के लिए एरियान स्पेस से लॉन्च गारंटी की कमी के बाद, बीटीआरसी ने एरियान 5  बजाय फाल्कन 9 लॉन्च वाहन चुना। उपग्रह 119.1 डिग्री पूर्व रेखांश भूगर्भीय स्लॉट पर स्थित होने की उम्मीद है। इसका नाम राष्ट्र के पिता बांगबंधु शेख मुजीबुर रहमान के नाम पर रखा गया है।  यह थाल्स एलनिया स्पेस द्वारा डिज़ाइन और निर्मित है और इसका लॉन्च प्रदाता स्पेसएक्स है। 2015 में उपग्रह की कुल लागत 248 मिलियन अमेरिकी डॉलर होने का अनुमान था। जिसमे एचएसबीसी होल्डिंग्स पीएलसी से $188.7 मिलियन ऋण के माध्यम से वित्त पोषित है। बंगबंधु उपग्रह -1 में कुल 40 क्यू-बैंड और सी-बैंड ट्रांसपोंडर हैं जिनमें 1600 मेगाहर्ट्ज की क्षमता है। इस उपग्रह के 15 साल से अधिक चलने की उम्मीद है।    यह उपग्रह भारत,  नेपाल, भूटान, श्रीलंका, फिलीपींस और इंडोनेशिया सहित बांग्लादेश और उसके आस-पास के जल क्षेत्र पर क्यू-बैंड से कवरेज करेगा। यह सभी उपरोक्त क्षेत्रों के लिए सी-बैंड कवरेज भी कर सकता है।
लॉन्च
बंगबंधु उपग्रह-1 को 11 मई, 2018 को 20:14 यूटीसी पर स्पेसएक्स के फाल्कन 9 लॉन्च वाहन पर लॉन्च किया गया था। यह रॉकेट के नए ब्लॉक 5 मॉडल का उपयोग करके लॉन्च होने वाला पहला पेलोड है।
उपग्रह को मूल रूप से 10 मई, 2018 को लॉन्च करने के लिए तैयार किया गया था। हालांकि, पेलोड ले जाने वाले रॉकेट ने स्वचालित लॉन्च रद्द ट्रिगर किया था। इसके तुरंत बाद, रॉकेट लॉन्च को अगले 24 घंटे  के धकेल दिया गया था और अंततः 11 मई, 2018 को इसे लॉन्च किया गया था।
भारत में दर्शनशास्त्र
भारत में दर्शनशास्त्र के दशा और दिशा के अध्ययन को हम दो भागों में विभक्त करके कर सकते हैं -
भारत में दर्शन : स्वातंत्र्यपूर्व
उपनिवेशकालीन भारतीय दर्शनशास्त्र अपनी प्रकृति में अधिकांशतः आदर्शवादी और प्रत्ययवादी रहा है। चूँकि वेदान्त उसका मूल-स्रोत था, इसलिए उस काल की दार्शनिक पुनर्रचनाओं को 'नव-वेदांती' कहा जा सकता है। इस काल की दार्शनिक प्रवृत्ति को पाश्चात्य विचारकों की उस आलोचना के प्रत्युत्तर में भी देखा जा सकता है जिसे अलबर्ट स्वीट्ज़र (1875-1965) ने अपनी पुस्तक 'इण्डियन थॉट ऐंड इट्स डिवेलपमेंट' (1936) में यह कहते हुए संदर्भित किया था कि भारतीय दर्शन पलायनवादी है। वस्तुतः स्वीट्ज़र का यह दृष्टिकोण शॉपेनहावर (1788- 1860) जैसे विचारकों की औपनिषदिक समझ पर आधरित है। इसका पुरजोर जवाब सर्वपल्ली राधाकृष्णन ने अपनी कृति 'ईस्टर्न रिलीजन ऐंड वेस्टर्न थॉट' (1939) में दिया है। उनके अनुसार यह धारणा ऐतिहासिक रूप से स्वीकार्य नहीं हो सकती कि हिंदूचिंतन में जीवन और जगत के प्रति नकार और निराशा निहित है, जबकि ईसाई चिंतन के स्वरूप में जीवन और जगत के प्रति स्वीकार्यता और आशावाद निहित है। वास्तव में दोनों के बीच का वास्तविक विरोध धर्म और स्वायत्त-मानववादी दृष्टिकोण को लेकर है।
1916 में आमलनेर, महाराष्ट्र में श्रीमंत प्रताप सेठ के सौजन्य से इण्डियन इंस्टीट्यूट ऑफ़ फ़िलॉसफ़ी की स्थापना हुई। 1917 में इण्डियन फ़िलॉसॅफ़िकल एसोसिएशन का पहला अधिवेशन कोल्हापुर में हुआ तथा 'इण्डियन फ़िलॉसॅफ़िकल रिव्यू' नामक पत्रिका का प्रकाशन भी प्रारम्भ किया गया। 1925 में इण्डियन फ़िलॉसॅफ़िकल कांग्रेस की स्थापना हुई। यह दार्शनिकों का एक ऐसा संगठन है जो औपनिवेशिक युग से लेकर अब तक अंग्रेज़ी माध्यम से भारतीय दार्शनिक चिंतन के विकास के लिए सक्रिय रहा है। ये सभी प्रयास औपनिवेशिक युग में भारतीय दर्शन को संस्थागत स्वरूप प्रदान करने वाले साबित हुए। स्वातंत्र्यपूर्व भारत के प्रमुख विचारक श्री अरविन्द (1872-1950) मौलिक रूप से एक प्रत्ययवादी दार्शनिक थे और उन्होंने वैदिक तत्त्वदृष्टि को विकासवादी प्रारूप में देखते हुए एक ऐसा समग्र अद्वैतवादी दर्शन प्रस्तुत किया जिसमें जड़ और चेतन का अंतहीन द्वैत न हो कर दोनों एक ही वैश्विक प्रक्रिया के समान भागीदार हैं। अनन्त के तर्क और मायावाद के बदले लीलावाद पर आधारित उनका दर्शन भौतिकवादियों द्वारा किये जाने वाले संन्यास-निषेध और अध्यात्मवादियों द्वारा किये जाने वाले भौतिकवाद-निषेध जैसी दो अतियों से बचते हुए इस पृथ्वी पर दिव्य जीवन के अवतरण का दर्शन है। अपनी तत्त्वदृष्टि, इतिहास दर्शन, संस्कृति दर्शन और योगसमन्वय द्वारा उन्होंने भारतीय सभ्यता-बोध को दुनिया के समक्ष एक ब्रह्मांडीय प्रयोजनमूलकता के साथ प्रस्तुत किया है। उन्हें अपनी दार्शनिक योजना के यथार्थ पर कितना भरोसा रहा होगा कि उन्होंने भारत की स्वाधीनता को भी एक वैश्वीय भवितव्यता की अंगभूत घटना के रूप में देखा।
भारत के पुनर्जागरण के परिप्रेक्ष्य में भट्टाचार्य का ‘स्वराज इन आइडियाज़’ नामक व्याख्यान भी महत्त्वपूर्ण है जिसे उन्होंने 1929 में हुगली कॉलेज, कलकत्ता के विद्यार्थियों के बीच दिया था। बाद में 1954 में इसका प्रकाशन विश्वभारती जर्नल में हुआ। उनका यह व्याख्यान अपने आप में वैचारिक स्वराज का दार्शनिक घोषणापत्र जैसा है। 1984 में पुणे से प्रकाशित इण्डियन फ़िलॉसॅफ़िकल क्वार्टरली में उनके इस व्याख्यान का पुनर्मुद्रण किया गया। दया कृष्ण, राजेंद्र प्रसाद, रामचंद्र गाँधी, एस.पी. गौतम सरीखे लोगों ने इस व्याख्यान के भाष्य किये। यद्यपि यह व्याख्यान उन्होंने अंग्रेज़ी में दिया था लेकिन वैचारिक स्वराज के मातृभाषीय राजपथ के महत्त्व और पश्चिमी विचारों के असमीक्षित पिष्टपेषण के दुष्परिणामों को उन्होंने बख़ूबी उजागर किया। इसके साथ ही उन्होंने यह भी निर्देशित किया कि भारतीय दर्शन को किस प्रकार एक सार्वभौम ज्ञान-विधा के रूप में प्रस्तुत किया जा सकता है। वैचारिक स्वराज के आशय को स्पष्ट करते हुए उन्होंने कहा कि सांस्कृतिक पराधीनता साधारणतः अचेतन प्रकार की होती है और उसमें दासता प्रारम्भ से ही निहित है। भट्टाचार्य कहते हैं :
स्वराज की भारतीय अवधारणा के संदर्भ में भारत रत्न से विभूषित भगवानदास (1869-1958) के उस आलेख का ज़िक्र करना प्रासंगिक है जिसे उन्होंने 1921 के बम्बई कांग्रेस अधिवेशन में एक प्रस्ताव-पत्र के रूप में प्रस्तुत किया था। यद्यपि उन दिनों स्वराज के स्वरूप को लेकर बुद्धिजीवियों के बीच मतभेद थे और इन्हीं सब को दूर करने के लिए उन्होंने इस प्रस्ताव-पत्र को तैयार किया था, लेकिन उनके इस आलेख की चर्चा अकादमिक जगत में न के बराबर होती है। भगवानदास कांग्रेस से जुड़े एक बहुमान्य बुद्धिजीवी और थियोसोफ़िकल सोसाइटी में सक्रिय थे। उनके अनुसार स्वराज मूल रूप में एक नैतिक प्रत्यय है और व्यवस्था के अर्थ में यह स्व-शासन है। जिस प्रकार एक व्यक्ति में दो तरह की आत्मा-एक उच्चतर और दूसरा निम्नतर-का निवास होता है अर्थात् व्यक्ति दैवीय और पाशविक दोनों ही प्रवृत्तियों से संचालित होता है, उसी प्रकार किसी समाज और राष्ट्र की भी उच्चतर और निम्नतर आत्मा होती है। कोई भी सरकार या शासन तभी सुशासन अथवा स्व-शासन माना जा सकता है जब वह उच्चतर आत्मा द्वारा संचालित हो। उच्चतर आत्मा से अभिप्रेरित राज-काज और नीति ही अधिकाधिक समन्वयकारी हो सकती है। इसका लोकतांत्रिक क्रियान्वयन और व्यवस्थापन केवल विवेकवान-विधायिका द्वारा ही सम्भव है जो प्रत्येक व्यक्ति में रहने वाले मैं और हम को समन्वित कर सके। प्रतिस्पर्धा और परस्पर सहयोग दोनों ही आवश्यक हैं। भगवानदास की यह अंतर्दृष्टि लोकतंत्रात्मक स्वराज की नैतिक आधरभूमि की ओर संकेत है। 'द एसेंशियल यूनिटी ऑफ़ ऑल रिलिजंस' (1939) उनकी सबसे प्रतिष्ठित कृति है।
औपनिवेशिक युग के मान्य अध्येताओं में आर.डी. रानाडे (1886-1957) का व्यक्तित्वअलग प्रकार था। उनकी प्रसिद्धि एक दार्शनिक के साथ-साथ रहस्यविद् के रूप में भी थी। 'अ कन्स्ट्रक्टिव सर्वे ऑफ़ उपनिषदिक फ़िलॉसफ़ी' (1927) उनकी बहुमान्य कृति है। इसमें उन्होंने न केवल औपनिषदिक दर्शन को उसकी सम्पूर्ण गरिमा और अंतर्वस्तु के साथ प्रस्तुत किया है बल्कि लॉर्ड रोनाल्ड्से की उस आलोचना को ख़ारिज भी किया है कि भारतीय दर्शन निराशावादी है। उनके जीवनकाल की अंतिम कृति 'भगवद्गीता एज़ ए फ़िलॉसफ़ी ऑफ़ गॉड रियलाइज़ेशन' (1959) थी। मरणोपरांत उनकी सर्वाधिक महत्त्वपूर्ण कृति 'वेदांत : द कल्मीनेशन ऑफ़ थॉट' (1970) शीर्षक से प्रकाशित हुई। इस ग्रंथ में ब्रह्मसूत्रकार बादरायण को उन्होंने समन्वयकारी दार्शनिक सिद्ध करते हुए प्रतिपादित किया है कि ‘स्वाराज्यम्-वैराज्यम्’ की वैदिक दृष्टि प्लेटो के 'दार्शनिक-राजा के सिद्धांत' की अपेक्षा उच्चतर आदर्श प्रस्तुत करती है। ‘स्वाराज्यम-वैराज्यम्’ की अवस्था को प्राप्त व्यक्ति ही वास्तव में देवाधिदेव अनन्याधिपति होता है। रानाडे के ही समकालीन अनुकूलचन्द्र मुखर्जी (1888-1968) थे जिन्हें 'इलाहाबाद का प्लेटो' कहा जाता है। 'द नेचर ऑफ़ सेल्फ़' (1938) एवं 'सेल्फ़, थॉट ऐंड रियलिटी' (1957) उनकी गम्भीर दार्शनिक कृतियाँ हैं जिनमें उन्होंने अद्वैतवेदांत में परम चैतन्य के स्वरूप को ब्रिटिश-नवहीगेलवादी अभिगम में उद्घाटित किया है।
औपनिवेशिक युग के भारतीय दार्शनिकों में सर्वपल्ली राधाकृष्णन (1888-1975) की प्रतिष्ठा ‘पूर्व और पश्चिम के प्रवक्ता’ के रूप में थी। उन्होंने मानव जीवन के सभी पक्षों की व्याख्या नव-वेदांतवादी दृष्टि से की है। नव-वेदांत की तत्त्वमीमांसा को उन्होंने परमतत्त्ववादी वैश्विक दार्शनिक चिंतन के परिप्रेक्ष्य में पुनर्व्याख्यायित करते हुए प्रतिपादित किया कि यह दृश्यमान जगत परम सत का ही आभास है लेकिन फिर भी यह भ्रम मात्र नहीं जैसा कि अद्वैत वेदांत के परम्परागत चिंतक मानते रहे हैं। वस्तुतः शंकर के मायावाद का विरोध और जगत की यथातथ्यता का स्वीकार औपनिवेशिक युग के नव-वेदांती चिंतन की प्रस्थानमूलक विशेषता रही है। राधाकृष्णन का धार्मिक अनुभूति के स्वरूप की व्याख्या और धर्म के औचित्य प्रतिपादन के क्षेत्र में भी उल्लेखनीय योगदान रहा है। पूरब और पश्चिम के मध्य दार्शनिक संवाद की आवश्यकता को औचित्यपूर्ण ठहराते हुए उन्होंने तुलनात्मक दर्शन को सदैव बढ़ावा दिया, इसीलिए उन्होंने हवाई विश्वविद्यालय, अमेरिका में ईस्ट-वेस्ट सेंटर की स्थापना में पहलकारी भूमिका निभायी। 'ऐन आइडियलिस्टिक व्यू ऑफ़ लाइफ़' में उन्होंने सफलतापूर्वक प्रतिपादित किया कि बुद्धि सत्य को उसकी सम्पूर्णता में नहीं जान सकती। अंतःप्रज्ञा ही मानवीय चेतना का वह आयाम है जहाँ सत्य का अपनी सम्पूर्णता में साक्षात्कार होता है। यह अंतःप्रज्ञात्मक अनुभूति धर्म, नीति और सर्वसमावेशी अद्वैत सत्ता को प्रमाणित करती है। बुद्धि केवल विश्लेषण में ही विश्रांत हो जाती है लेकिन अंतःप्रज्ञा अपने संश्लेषणात्मक व्यापार में एक समग्र बोध के साथ आदर्श जीवन की सम्भावना प्रस्तुत करती है। राधाकृष्णन ने आदर्श जीवन की अवधारणा हिंदू जीवन-दृष्टि पर लागू कर दिखाई है। अपनी एक दूसरी कृति 'द हिंदू व्यू ऑफ़ लाइफ़' में उन्होंने पश्चिम के विपरीत इस भारतीय सत्य को उजागर किया कि भारत की सांस्कृतिक-धार्मिक चेतना बहुदेववादी होते हुए भी अद्वैतवाद की विरोधी नहीं है।